# Martim Soares Moreno

Martim Soares Moreno (Santiago do Cacém, 1586 - Regne de Portugal, 1648) va ser un militar que va defensar els interessos del Regne de Portugal a la colònia del Brasil. És considerat el fundador de l'actual estat de Ceará.

## Biografia
### Joventut

Martim Soares Moreno va néixer enl 1586 (o potser el 1585) a la ciutat de Santiago do Cacém a Portugal. Era fill de Martim de Loures Moreno i Paula Ferreira Soares. Va participar de l'expedició de Pero Coelho de Sousa a Ceará el 1603, on va aprendre la llengua i els costums dels nadius, i va acabar convertint-se en, anys més tard (1612), en el virtual fundador d'aquella capitania. En el marge dret de la desembocadura del riu Ceará, amb l'ajuda dels seus soldats i d'indis potiguaras, va construir el fortí de Sant Sebastià i una ermita dedicada a la Mare de Déu d'Empar.
Va tenir una gran relació amb els potiguaras, al punt que Jacaúna, el seu cacic, el tenia com un fill adoptiu.

### Capità major de Ceará

El mateix any va participar d'una operació de reconeixement a Maranhão, ocupat per la colònia de França Equinoccial, que havia revoltat els nadius del territori. A la tornada, però, el seu vaixell va ser empès pels vents cap a les Antilles i va haver de fer cap a la península Ibèrica. El 1615, nomenat capità, va tornar a Maranhão, junt amb un reforç de 900 homes, que va fer possible l'expulsió definitiva dels francesos i la captura de la ciutat de São Luís. L'any 1616 va ser capturat a alta mar per un vaixell corsari francès, després d'una violenta batalla, que el va deixar greument ferit, perdent una mà i rebent un tall a la cara. Al vaixell corsari va ser reconegut per antics colons equinoccials i va ser detingut. En arribar a França, va ser jutjat i empresonat a Dieppe, sentenciat a mort. Va ser alliberat i repatriat a Portugal el 1618, gràcies a negociacions diplomàtiques. L'any 1619, el rei Felip III va entregar-li la capitania de Ceará per un període de 10 anys, en consideració als serveis prestats.
De tornada al Brasil, el 1624 i 1625, va repel·lir els atacs dels vaixells neerlandesos. El 1630 els neerlandesos van envair Pernambuco, on van crear la colònia de Nova Holanda. Martim Soares va cedir la capitania al seu nebot, Domingos da Veiga, i va sortir de Ceará amb uns quants indígenes i soldats portuguesos, arribant a Arraial do Bom Jesus el juny de 1631. En la fase inicial dels combats, va participar en el bloqueig de les forces holandeses estacionades a Recife i Olinda. Sempre va destacar com a lluitador i intèrpret amb els indis. Els anys següents, va participar en la defensa de Paraíba i Cunhaú (a la capitania de Rio Grande).

### Darrers anys

El 1640, es va signar una treva entre Portugal i els Països Baixos. Tanmateix, l'any 1645, Martim Soares Moreno va participar en el moviment clandestí que va culminar amb la guerra de restauració brasilera. Va tornar definitivament a Portugal l'any 1648, als 62 anys, després de rebre el rang de mestre de camp.

## Condecoracions i homenatges

Va ser nomenat cavaller de l'orde de Santiago de l'Espasa.
José Martiniano de Alencar va triar Soares Moreno per encarnar el personatge de Martim, l'amant de la protagonista de la seva novel·la Iracema (1865).
L'any 2018 el seu nom va ser inscrit en el Llibre d'Acer dels herois nacionals del Brasil dipositat en el Panteó de la Pàtria i de la Llibertat Tancredo Neves.

## Referències

* ↑ Barros Leal, Vinícius. A colonização portuguesa no Ceará: o povoamento (en portuguès brasiler). UFC, Casa de José de Alencar, Programa Editorial, 1993. Arxivat 2024-05-21 a Wayback Machine.
* ↑ Gaspar de Oliveira, Tácito Theophilo «Martim Soares Moreno, o Capitão do Ceará» ( PDF). Revista do Instituto do Ceará, núm. 8, 1987, pàg. 31-48. Arxivat de l'original el 2024-03-05 [Consulta: 5 març 2024].
* ↑ «Martim Soares Moreno and the Continuation of Luso-Hispanic Imperial Conquest during the 17th Century» (en anglès). 136th Annual Meeting [Filadèlfia], 1-2023 [Consulta: 5 març 2024].
* ↑ Salgueiro, Tiago. «Martim Soares Moreno - Um herói santiaguense, por terras do Ceará brasileiro» (en portuguès brasiler). Instituto José Bonifácio, 16-11-2020. Arxivat de l'original el 2024-03-05. [Consulta: 5 març 2024].
* 1 2 3 4 «Martim Soares Moreno: O alentejano que fundou o Ceará» (en portuguès de Portugal). Diario do Alentejo, 06-11-2019. Arxivat de l'original el 2023-02-05. [Consulta: 5 març 2024].
* ↑ Couto, Jorge. «As tentativas portuguesas de colonização do Maranhão e o projecto da França equinocial». A: Maria da Graça Mateus (coord.). A União ibérica e o mundo atlântico (en portuguès). Edições Colibri, 1997, p. 171-194. ISBN 978-972-8288-63-1.
* ↑ «Martim Soares Moreno» (en castellà). BRASILHIS Database. Redes personales y circulación en Brasil durante la Monarquía Hispánica, 1580-1640. Arxivat de l'original el 2023-09-26. [Consulta: 5 març 2024].
* 1 2 3 4 5 «Martim Soares Moreno» (en espanyol europeu). Real Academia de la Historia. Arxivat de l'original el 2023-02-05. [Consulta: 5 març 2024].
* ↑ «Iracema» (en castellà). Picturing the Americas, 14-07-2015. Arxivat de l'original el 2023-07-08. [Consulta: 5 març 2024].
* ↑ «Livro de Herois e Heroínas da Pátria, mantido em Brasília, ganha 21 novos nomes» (en portuguès brasiler). G1. Grupo Globo, 12-12-2018. Arxivat de l'original el 2020-08-11. [Consulta: 5 març 2024].